Na temelju članka 66. Zakona o gospodarenju otpadom (Narodne novine br. 84/2021) i članka 34. Statuta Grada Čazme („Službeni vjesnik“ Grada Čazme 13/21) Gradsko vijeće Grada Čazme na \_\_ sjednici održanoj \_\_\_\_\_ 2022. godine, donijelo je

**ODLUKU**

**o načinu pružanja javne usluge sakupljanja komunalnog otpada Grada Čazme**

***I. OPĆE ODREDBE***

Članak 1.

Ovom Odlukom utvrđuju se način i uvjeti pružanja javne usluge sakupljanja komunalnog otpada na području Grada Čazme putem spremnika od pojedinog korisnika te prijevoz i predaja tog otpada ovlaštenoj osobi za obradu otpada (u daljnjem tekstu: javna usluga).

Članak 2.

Ovom Odlukom propisuju se:

1. kriterij obračuna količine miješanog komunalnog otpada
2. standardne veličine i druga bitna svojstva spremnika za sakupljanje otpada
3. najmanja učestalost odvoza otpada prema područjima
4. obračunska razdoblja kroz kalendarsku godinu
5. područja pružanja javne usluge
6. iznos cijene obvezne minimalne javne usluge s obrazloženjem načina na koji je određena
7. odredbe o načinu podnošenja prigovora i postupanja po prigovoru građana na neugodu uzrokovanu sustavom sakupljanja komunalnog otpada
8. odredbe o načinu pojedinačnog korištenja javne usluge
9. odredbe o načinu korištenja zajedničkog spremnika
10. odredbe o prihvatljivom dokazu izvršenja javne usluge za pojedinog korisnika usluge
11. način određivanja udjela korisnika javne usluge u slučaju kad korisnici usluge kućanstva i pravne osobe ili fizičke osobe – obrtnici koriste zajednički spremnik, a nije postignut sporazum o njihovim udjelima
12. odredbe o ugovornoj kazni
13. opći uvjete ugovora s korisnicima
14. kriterij za umanjenje cijene javne usluge
15. odredbe o korištenju javne površine za prikupljanje otada i mjestima primopredaje otpada ako su različita od obračunskog mjesta
16. odredbe o količini glomaznog otpada koji se preuzima u okviru javne usluge
17. odredbe o provedbi Ugovora koje se primjenjuju u slučaju nastupanja posebnih okolnosti uključujući elementarne nepogode, katastrofe i slično

Članak 3.

Pojmovi koji se koriste u ovoj Odluci o načinu pružanja javne usluge sakupljanja komunalnog otpada na području Grada Čazme (u daljnjem tekstu: Odluka) definirani su Zakonom o gospodarenju otpadom (u daljnjem tekstu: Zakon) i drugim podzakonskim aktima donesenima na temelju Zakona.

Svi pojmovi koji se koriste u ovoj Odluci su rodno neutralni.

Članak 4.

Javna usluga podrazumijeva prikupljanje komunalnog otpada na području pružanja javne usluge putem spremnika od pojedinog korisnika i prijevoz i predaju tog otpada ovlaštenoj osobi za obradu takvoga otpada.

Javna usluga je usluga od općeg interesa i uključuje slijedeće usluge:

- uslugu prikupljanja na lokaciji obračunskog mjesta korisnika usluge i to: miješanog komunalnog otpada, reciklabilnog komunalnog otpada i glomaznog otpada

- uslugu preuzimanja otpada u reciklažnom dvorištu

- uslugu prijevoza i predaje otpada ovlaštenoj osobi.

Na zahtjev korisnika javne usluge, uz naplatu sukladno Cjeniku davatelja javne usluge, pružaju se sljedeće usluge preuzimanje otpada u slučaju iznimne potrebe za preuzimanjem veće količine otpada od uobičajene.

Članak 5.

Na području Grada Čazme javnu uslugu pruža trgovačko društvo u vlasništvu Grada Čazme, Komunalije d.o.o., Svetog Andrije 14, Čazma (u daljnjem tekstu: davatelj usluge).

Članak 6.

Korisnik javne usluge na području pružanja javne usluge je vlasnik nekretnine odnosno vlasnik posebnog dijela nekretnine i korisnik nekretnine odnosno posebnog dijela nekretnine kad je vlasnik nekretnine odnosno posebnog dijela nekretnine obvezu plaćanja ugovorom prenio na tog korisnika i o tome obavijestio davatelja javne usluge ili stvarni korisnik nekretnine.

Skupina korisnika javne usluge može, na vlastiti zahtjev i sukladno međusobnom sporazumu, zajednički nastupati prema davatelju usluge.

Članak 7.

Korisnici javne usluge razvrstavaju se u kategoriju:

1. korisnika kućanstvo

2. korisnika koji nije kućanstvo (drugi izvori komunalnog otpada).

Korisnik kućanstvo je korisnik javne usluge koji nekretninu koristi, trajno ili povremeno, u svrhu stanovanja (npr. vlasnici stanova, kuća, nekretnina za odmor).

Korisnici usluge, vlasnici i korisnici nekretnina povremenog stanovanja (kuće za odmor, klijet i sl.) s područja Grada Čazme, dužni su komunalni otpad nastao njihovim povremenim korištenjem zbrinuti na obračunskom mjestu korisnika usluge, dok su vlasnici i korisnici takve nekretnine koji istu koriste u svrhu stalnog stanovanja dužni je prijaviti kao obračunsko mjesto.

Korisnik koji nije kućanstvo je korisnik javne usluge koji nije razvrstan u kategoriju korisnika kućanstvo, a koji nekretninu koristi u svrhu obavljanja djelatnosti, što uključuje i iznajmljivače koji kao fizičke osobe pružaju ugostiteljske usluge u domaćinstvu sukladno zakonu kojim se uređuje ugostiteljska djelatnost.

***II. ODREDBE O NAČINU PRUŽANJA JAVNE USLUGE***

***1. Kriteriji obračuna količine miješanog komunalnog otpada***

Članak 8.

Kriterij obračuna količine miješanog komunalnog otpada je volumen zaduženog spremnika miješanog komunalnog otpada izražen u litrama i broj pražnjenja spremnika u obračunskom razdoblju.

Kriterij količine komunalnog otpada kod zajedničkih spremnika je pojedinačni obračunski volumen u zajedničkom spremniku i broj pražnjenja zajedničkog spremnika.

Osnova za određivanje količine otpada je volumen zaduženog spremnika, bez obzira na njegovu popunjenost na dan preuzimanja otpada kod korisnika.

***2. Standardne veličine i druga bitna svojstva spremnika za sakupljanje komunalnog otpada***

Članak 9.

Standardna veličina i druga bitna svojstva spremnika za sakupljanje otpada određuje se na način da spremnik bude primjeren potrebi pojedinog korisnika usluge iskazanoj na izjavi o načinu korištenja usluge.

Spremnik za miješani komunalni otpad označen je  propisanim oznakama koje je dužan osigurati davatelj usluge, za potrebe evidentiranja pražnjenja spremnika pojedinog korisnika usluge tijekom obračunskog razdoblja. Propisane oznake su broj spremnika i RFID čip za elektronsko očitanje pražnjenja. Pražnjenje se evidentira u računovodstvenom programu u evidenciji  koju vodi davatelj usluge i koja je dostupna korisniku usluge na njegov zahtjev.

Spremnici za određene vrste otpada označavaju se odgovarajućom bojom, bilo da je čitav spremnik obojan u odgovarajuću boju, bilo da je u odgovarajuću boju obojan samo poklopac spremnika.

Standardne veličine spremnika za sakupljanje miješanog komunalnog otpada su zeleni spremnici sa žutim poklopcem 120 litara, 240 litara, 360 litara, 1100 litara i 5000 litara.

Standardne veličine spremnika za sakupljanje reciklabilnog otpada su spremnici s plavim ili narančastim poklopcem 120 litara, 240 litara, 360 litara,1100 litara i 5000 litara.

Standardni spremnici omogućuju pražnjenje spremnika komunalnim vozilima sa sustavima za podizanje spremnika.

Vrste spremnika i standardne veličine spremnika za sakupljanje komunalnog otpada prema kategorijama korisnika javne usluge određuju se na način da je spremnik primjeren potrebi pojedinog korisnika usluge temeljem dosadašnjeg načina korištenja javne usluge.

Spremnici u smislu ove Odluke podrazumijevaju i namjenske standardizirane vreće za prikupljanje komunalnog otpada u slučaju da davatelj usluge vreće primijeni u sklopu organizacije sustava gospodarenja otpadom iz tehničkih, prostornih, manipulativnih, ili bilo kojih drugih razloga kao i same ekonomičnosti sustava.

Iznimno, osim u navedenim spremnicima, komunalni otpad se može sakupljati i u odgovarajućim vrećama koje osigurava davatelj javne usluge. U pogledu broja pražnjenja volumen vreće tretira se proporcionalno vrijednosti volumena spremnika zapremnine 120 litara.

Standardna veličina spremnika za sakupljanje dodatnog miješanog komunalnog otpada je žuta vreća od 120 litara s oznakom davatelja usluge i može se kupiti u iznosu od 11,10 kuna kod davatelja usluge.

Standardna veličina spremnika za sakupljanje stakla je zelena vreća od 120 litara s oznakom davatelja usluge.

Standardna veličina spremnika za sakupljanje tekstila je smeđa vreća od 120 litara s oznakom davatelja usluge.

Opasni komunalni otpad kao i pojedine vrste posebnih kategorija otpada sukladno posebnim propisima mogu se odložiti u određene spremnike koji se nalaze u reciklažnom dvorištu.

***3. Najmanja učestalost odvoza otpada prema područjima***

Članak 10.

Najmanja učestalost odvoza na čitavom području pružanja javne usluge utvrđuje se prema vrstama komunalnog otpada kako slijedi:

za korisnike kategorije kućanstvo:

* miješani komunalni otpad - svakih 14 dana (žuti poklopac)
* korisni otpad, papir i karton (plavi ili narančasti poklopac) - svakih 14 dana
* glomazni otpad - jednom godišnje
* staklo i tekstil - u okviru odvoza glomaznog otpada

za korisnike kategorije koji nisu kućanstvo:

* miješani komunalni otpad - svakih 14 dana
* korisni otpad, papir i karton (plavi poklopac) - svakih 14 dana
* odvoz miješanog komunalnog otpada - po pozivu u roku od 7 dana od narudžbe
* odvoz ostalog komunalnog otpada - po pozivu u roku od 7 dana od narudžbe

Davatelj usluge dužan je korisniku usluge do 31. prosinca tekuće godine za iduću kalendarsku godinu dostaviti Obavijest o sakupljanju komunalnog otpada koja sadrži plan odvoza, elektroničkim putem, pisanim putem ili na drugi korisniku usluge prihvatljiv način.

Davatelj javne usluge koji upravlja reciklažnim dvorištem na lokaciji (Svetog Andrije 14, Čazma) dužan je bez naknade zaprimati opasni komunalni otpad, otpadni papir, drvo, metal, staklo, plastiku, tekstil i krupni (glomazni) otpad koji je nastao kod korisnika usluge razvrstanog u kategoriju kućanstvo na području Grada Čazme, voditi evidenciju o tom zaprimljenom komunalnom otpadu, odvojeno skladištiti otpad u odgovarajućim spremnicima te preuzimati i predavati otpad sukladno važećem pravilniku.

***4. Obračunska razdoblja kroz kalendarsku godinu***

Članak 11.

Obračunska razdoblja kroz kalendarsku godinu određuju se u trajanju od mjesec dana, što predstavlja dvanaest obračunskih razdoblja kroz kalendarsku godinu.

Korisnik javne usluge dužan je platiti davatelju usluge iznos cijene za obračunsko mjesto i obračunsko razdoblje, osim ako je riječ o obračunskom mjestu na kojem se nekretnina trajno ne koristi čiji se status korištenja utvrđuje na način propisan Zakonom.

Račun za javnu uslugu za kategoriju korisnika kućanstvo se ispostavlja za jedno obračunsko razdoblje.

***5. Područja pružanja javne usluge***

Članak 12.

Područje pružanja javne usluge je područje koje obuhvaća naselja: Andigole, Bosiljevo, Bojana, Cerina, Čazma, Dapci, Dereza, Donji Miklouš, Donji Dragičevci, Donji Draganec, Donji Lipovčani, Gornji Dragičevci, Gornji Draganec, Gornji Lipovčani, Gornji Miklouš, Grabik, Grabovnica, Komuševac, Marčani, Martinac, Milaševac, Novo Selo, Općevac, Palančani, Pavličani, Pobjenik, Pobrđani, Prnjarovac, Prokljuvani, Sišćani, Sovari, Suhaja, Vagovina, Vrtlinska, Vučani i Zdenčec. (u daljnjem tekstu: područje Grada Čazme).

***6. Iznos cijene obvezne minimalne javne usluge s obrazloženjem načina na koji je određena***

Članak 13.

Cijena javne usluge plaća se radi pokrića troškova pružanja javne usluge.

Strukturu cijene javne usluge čini:

1. cijena obvezne minimalne javne usluge (OMJU)i
2. cijena za količinu predanog miješanog komunalnog otpada (C)

Cijena obvezne minimalne javne usluge pokriva troškove javne usluge koju je potrebno osigurati kako bi sustav sakupljanja komunalnog otpada mogao ispuniti svoju svrhu poštujući pritom obvezu o osiguranju primjene načela »onečišćivač plaća«, načela ekonomski održivog poslovanja te sigurnosti, redovitosti i kvalitete pružanja javne usluge.

Cijena obvezne minimalne javne usluge za korisnika kategorije kućanstvo iznosi 49,53 kn mjesečno, bez PDV-a.

Cijena obvezne minimalne javne usluge za korisnika kategorije koji nije kućanstvo iznosi 99,00 kn mjesečno, bez PDV-a.

Ako se na istom obračunskom mjestu korisnik može razvrstati i u kategoriju kućanstvo i u kategoriju korisnika koji nije kućanstvo, korisnik je dužan plaćati samo cijenu minimalne javne usluge obračunatu za kategoriju korisnika koji nije kućanstvo.

Cijena obvezne minimalne javne usluge uključuje troškove obavljanja slijedećih usluga:

* sakupljanje i odvoz miješanog komunalnog otpada s obračunskog mjesta korisnika,
* sakupljanje i odvoz reciklabilnog komunalnog otpada s obračunskog mjesta korisnika,
* sakupljanje i odvoz glomaznog (krupnog) otpada jednom godišnje s obračunskog mjesta korisnika usluge (samo za korisnike kategorije kućanstvo),
* predaja reciklabilnog otpada na zbrinjavanje ovlaštenim oporabiteljima.

Troškovi pružanja navedenih usluga obuhvaćaju:

* materijalne troškove (osnovni i uredski materijal, električnu energiju, gorivo i mazivo, sitni inventar, autogume i sl.)
* troškove vanjskih usluga (poštarine, telekomunikacije, tekuće održavanje, režijski troškovi, financijski rashodi, premije osiguranja, registracije i tehnički pregledi i sl.)
* nematerijalne troškove (prijevoz radnika, nagrade, otpremnine, pomoći)
* trošak amortizacije, trošak nabave opreme za prikupljanje otpada, troškove vođenja evidencija i troškove plaća radnika.

Cijena je određena kao ukupni trošak provedbe navedenih usluga podijeljen sa brojem korisnika minimalne javne usluge, uzimajući pri tome u obzir procijenjeni broj korisnika usluge koji će ostvariti pravo na umanjenje cijene.

Iznos cijene za količinu predanog miješanog komunalnog otpada obračunava se prema izrazu:

C = JCV × BP × U

pri čemu je:

C - cijena javne usluge za količinu predanog miješanog komunalnog otpada izražena u kunama

JCV - jedinična cijena za pražnjenje volumena spremnika miješanog komunalnog otpada izražena u kunama sukladno Cjeniku javne usluge

BP - broj pražnjenja spremnika miješanog komunalnog otpada u obračunskom razdoblju sukladno podacima u Evidenciji

U - udio korisnika usluge u korištenju spremnika.

Kad jedan korisnik javne usluge samostalno koristi spremnik, udio korisnika javne usluge u korištenju spremnika je jedan.

Kad više korisnika javne usluge zajednički koriste spremnik, zbroj udjela svih korisnika, određenih međusobnim sporazumom ili prijedlogom davatelja javne usluge, mora iznositi jedan.

Članak 14.

Cjenik javne usluge kao i sve njegove izmjene donosi davatelj javne usluge na način i u roku propisan Zakonom.

Cjenikom se određuje zasebno za korisnika razvrstanog u kategoriju kućanstvo i za korisnika razvrstanog u kategoriju korisnika koji nije kućanstvo cijena u kunama za preuzimanje volumena spremnika miješanog komunalnog otpada na čitavom području pružanja javne usluge.

***7. Odredbe o načinu podnošenja prigovora i postupanja po prigovoru građana na neugodu uzrokovanu sustavom sakupljanja komunalnog otpada***

Članak 15.

Prigovor u vezi korištenja i naplate javne usluge kao i neugode uzrokovane sustavom sakupljanja komunalnog otpada korisnik javne usluge može predati davatelju javne usluge pisanim putem, osobno ili poštom na urudžbeni zapisnik ili elektroničkom poštom na objavljenu službenu adresu elektroničke pošte davatelja javne usluge.

Davatelj javne usluge dužan je korisniku javne usluge odgovoriti na prigovor u roku od najviše 15 (petnaest) dana od datuma podnošenja iste, pisanim putem odnosno elektroničkom poštom, ovisno o zahtjevu korisnika javne usluge.

Davatelj javne usluge dužan je voditi i čuvati pisanu evidenciju prigovora korisnika usluge najmanje godinu dana od primitka prigovora korisnika.

Rok za pisani prigovor na ispostavljeni račun je 8 dana od primitka računa, u protivnom se smatra da je ispostavljen račun nesporan, a priloženi obračun pravilan.

Na odredbe u vezi s prigovorom odnosno reklamacijom na korištenje javne usluge sakupljanja komunalnog otpada na odgovarajući način se primjenjuju odredbe posebnih propisa o zaštiti potrošača.

***8******. Odredbe o načinu pojedinačnog korištenja javne usluge***

Članak 16.

Korisnik javne usluge iz kategorije korisnika kućanstvo pojedinačno korištenje javne usluge samostalnim korištenjem spremnika ostvaruje temeljem podataka iz Izjave o načinu korištenja javne usluge ukoliko su isti u skladu s Zakonom i ovom Odlukom.

Izjava o načinu korištenja javne usluge je obrazac kojim se korisnik usluge i davatelj usluge usuglašavaju o bitnim sastojcima ugovora i sastavni je dio Evidencije.

Korisnik javne usluge iz kategorije korisnika kućanstvo koji koristi spremnik zajednički s drugim korisnicima pojedinačno korištenje javne usluge ostvaruje korištenjem zajedničkog spremnika na jednak pristup i pod jednakim uvjetima svih korisnika usluge na tom obračunskom mjestu, te putem udjela svakog korisnika u zajedničkom spremniku, koji dogovaraju korisnici usluge na način da zbroj svih udjela čini jedan.

O svakoj promjeni podataka iz Izjave korisnik usluge dužan je obavijestiti davatelja usluge u roku od 15 dana od dana kad je nastupila promjena, kao i o svakoj drugoj namjeravanoj promjeni podataka iz Izjave u roku od 15 dana prije dana od kojeg će se primjenjivati namjeravana promjena.

Članak 17.

Svakom korisniku razvrstanom u kategoriju kućanstvo osigurana je mogućnost predaje odvojenih vrsta komunalnog otpada na njegovom obračunskom mjestu, te korištenje reciklažnog dvorišta i odvoz glomaznog otpada bez naknade u određenoj količini.

Odvojena primopredaja miješanog komunalnog otpada i reciklabilnog otpada obavlja se putem standardnih spremnika kod korisnika usluge, na način da se otpadni papir i karton, otpadna plastika, otpadni metal i otpadna ambalaža prikuplja u zasebni spremnik. Staklo i tekstil sakuplja se putem vreća koje se ovom Odlukom smatraju spremnicima.

Članak 18.

Korisnik iz kategorije korisnika kućanstvo koji samostalno koristi spremnik očituje se o načinu gospodarenja biootpadom putem Izjave u kojoj navodi da biootpad odlaže u vlastiti komposter ili kompostište na obračunskom mjestu, temeljem koje plaća različitu cijenu javne usluge, na način da mu se cijena javne usluge umanjuje ukoliko kompostira biootpad.

Korisnicima usluge kategorije kućanstvo koji pojedinačno koriste javnu uslugu omogućeno je sakupljanje granja i drugog biootpada po pozivu.

***9. Odredbe o načinu korištenja zajedničkog spremnika***

Članak 19.

Korisnicima usluge iz kategorije kućanstvo koji su vlasnici i korisnici stanova u višestambenim zgradama javna usluga se osigurava putem zajedničkih spremnika za odvojenu primopredaju miješanog komunalnog otpada i reciklabilnog komunalnog otpada i zajedno odgovaraju za obveze nastale zajedničkim korištenjem spremnika.

Zajednički spremnici smješteni su u posebno u dvorištu jedne ili više stambenih zgrada, odnosno na javnoj površini ovisno o prostornim mogućnostima za njihov smještaj.

Ako među korisnicima usluge u višestambenim zgradama nije postignut dogovor o udjelima korištenja zajedničkog spremnika tako da zbroj svih udjela čini jedan, primjenjuje se udio korisnika usluge u korištenju zajedničkog spremnika a smatra se da svi korisnici koriste jednaki udio u zajedničkom spremniku.

***10. Način određivanja udjela korisnika javne usluge*** ***u slučaju kad su korisnici usluge kućanstva i pravne osobe ili fizičke osobe – obrtnici koriste zajednički spremnik,*** ***a nije postignut sporazum o njihovim udjelima***

Članak 20.

U slučaju kad korisnici javne usluge razvrstani u kategoriju korisnika kućanstvo i korisnici javne usluge razvrstani u kategoriju korisnika koji nije kućanstvo koriste zajednički spremnik za miješani komunalni otpad, a nije postignut sporazum o njihovim udjelima davatelj usluge određuje udjele korisnika prema broju fizičkih osoba kod korisnika iz kategorije kućanstvo i primjerenog volumena spremnika za korisnika koji nije kućanstvo prema podatcima iz svoje evidencije o korištenju javne usluge tog tipa korisnika usluge ili prema svojem iskustvu.

U slučaju da korisnici javne usluge ne prihvaćaju određivanje udjela od strane davatelja usluge iz prethodnog stavka korisnici javne usluge razvrstani u kategoriju korisnika koji nije kućanstvo tretirat će se zasebno i davatelj usluge tim korisnicima određuje posebno obračunsko mjesto sa zasebnim spremnikom. Prostorne mogućnosti za smještanje spremnika na obračunskom mjestu mora u tom slučaju osigurati korisnik usluge.

***10. Odredbe o prihvatljivom dokazu izvršenja javne usluge za pojedinog korisnika usluge***

Članak 21.

Prihvatljivim dokazom izvršenja usluge smatra se digitalna evidencija davatelja usluge kojom se evidentira datum i broj primopredaja otpada. Evidencija sadrži i sve podatke o korisniku usluge i obračunskom mjestu.

Korisnik usluge može na zahtjev dobiti ispis evidencije odvoza otpada.

***11. Način određivanja udjela korisnika javne usluge u slučaju kad su korisnici usluge kućanstva i pravne osobe ili fizičke osobe – obrtnici koriste zajednički spremnik, a nije postignut sporazum o njihovim udjelima***

Članak 22.

U slučaju kad korisnici javne usluge razvrstani u kategoriju korisnika kućanstvo i korisnici javne usluge razvrstani u kategoriju korisnika koji nije kućanstvo koriste zajednički spremnik za miješani komunalni otpad, a nije postignut sporazum o njihovim udjelima davatelj usluge određuje udjele korisnika prema broju fizičkih osoba kod korisnika iz kategorije kućanstvo i primjerenog volumena spremnika za korisnika koji nije kućanstvo prema podatcima iz svoje evidencije o korištenju javne usluge tog tipa korisnika usluge ili prema svojem iskustvu.

U slučaju da korisnici javne usluge ne prihvaćaju određivanje udjela od strane davatelja usluge iz prethodnog stavka korisnici javne usluge razvrstani u kategoriju korisnika koji nije kućanstvo tretirat će se zasebno i davatelj usluge tim korisnicima određuje posebno obračunsko mjesto sa zasebnim spremnikom. Prostorne mogućnosti za smještanje spremnika na obračunskom mjestu mora u tom slučaju osigurati korisnik usluge.

***12. Odredbe o ugovornoj kazni***

Članak 23.

Ugovornu kaznu korisnik javne usluge dužan je platiti davatelju javne usluge u slučaju kada ne ispunjava svoje obveze u iznosima ugovorne kazne za određeno postupanje kako slijedi:

|  |  |  |
| --- | --- | --- |
| * komunalni otpad ne predaje putem zaduženog spremnika, odnosno ne koristi javnu uslugu na području na kojem se nalazi njegova nekretnina | 500,00 kn |  |
| * ne omogući davatelju usluge pristup spremniku na mjestu primopredaje otpada kad to mjesto nije na javnoj površini | 500,00 kn |  |
| * postupa s otpadom na način da dovodi u opasnost ljudsko zdravlje, dovodi do rasipanja otpada oko spremnika ili uzrokuje pojavu neugode zbog mirisa otpada | 500,00 kn |  |
| * nepropisno postupa s otpadom i spremnikom na svom obračunskom mjestu te kad više korisnika koristi zajednički spremnik zajedno s ostalim korisnicima usluge na istom obračunskom mjestu odgovaraju za obveze nastale zajedničkim korištenjem spremnika | 300,00 kn |  |
| * korisnik koji je kućanstvo ne predaje opasni komunalni otpad u reciklažno dvorište ili mobilno reciklažno dvorište | 500,00 kn |  |
| * ne predaje odvojeno miješani komunalni otpad, reciklabilni komunalni otpad, opasni komunalni otpad i glomazni otpad | 500,00 kn |  |
|  |  | |
|  |  | |

Radi utvrđivanja nužnih činjenica kojima se utvrđuje postupanje korisnika iz prethodnog stavka ovog članka za koje je predviđeno plaćanje ugovorne kazne, davatelj usluge ovlašten je postupati po prijavi građana, uzimati potrebne izjave od korisnika usluga, svojih zaposlenika i trećih osoba, osigurati fotografiranje i/ili video snimanje obračunskog mjesta korisnika usluge i koristiti takvu fotodokumentaciju, koristiti podatke iz Izjave, Evidencije, podatke očitanja mjernih uređaja za potrošnju električne energije ili plina ili pitke vode, podatke iz svojih poslovnih knjiga i drugih evidencija, cjenika ovlaštenih proizvođača opreme i uređaja, stručne, obrazložene i ovjerene procjene nastalih troškova uslijed pojedinog postupanja, vremensko trajanje pojedinog postupanja, te sve druge dokaze s pomoću kojih se i u svezi s drugim dokazima nedvojbeno može utvrditi postupanje korisnika usluge prema ovom članku, odnosno koji mogu poslužiti za obračun ugovorne kazne.

Ukoliko se utvrdi da je korisnik usluge počinio više radnji za koje je prema ovom članku propisana obveza plaćanja ugovorne kazne, davatelj usluge će mu za svaku od navedenih radnji obračunati i naplatiti ugovornu kaznu.

Kada više korisnika usluge koristi zajednički spremnik, nastalu obvezu plaćanja ugovorne kazne u slučaju kad se ne utvrdi odgovornost pojedinog korisnika usluge snose svi korisnici usluge koji koriste zajednički spremnik sukladno udjelima u korištenju spremnika.

Iznos određene ugovorne kazne iskazuje se na zasebnoj stavci na računu za javnu uslugu.

***13. Opći uvjeti Ugovora s korisnicima javne usluge***

Članak 24.

Ugovor o korištenju javne usluge smatra se sklopljenim:

* kada korisnik javne usluge dostavi davatelju Izjavu, ili
* prilikom prvog evidentiranja korištenja javne usluge ili zaprimanje na korištenje spremnika za primopredaju miješanog komunalnog otpada, u slučaju kada korisnik javne usluge ne dostavi davatelju javne usluge Izjavu.

Bitne sastojke Ugovora čine Opći uvjeti, ova Odluka, Izjava i Cjenik javne usluge.

Davatelj javne usluge dužan je omogućiti korisniku javne usluge uvid u akte iz stavka 2. ovog članka prije sklapanja Ugovora, te prije svake izmjene i/ili dopune Ugovora kao i kasnije, na zahtjev korisnika javne usluge.

Članak 25.

Opći uvjeti Ugovora s korisnicima javne usluge (Dodatak I.) sastavni su dio ove Odluke.

Članak 26.

Davatelj javne usluge dužan je**:**

1. pružati javnu uslugu u skladu sa Zakonom i ovom Odlukom te drugim propisima koji reguliraju gospodarenje otpadom;
2. postupati s odvojeno sakupljenim komunalnim otpadom, uključujući preuzimanje, prijevoz i predaju na zbrinjavanje tog otpada, sukladno redu prvenstva gospodarenja otpadom na način koji ne dovodi do miješanja odvojeno sakupljenog komunalnog otpada s drugom vrstom otpada ili otpadom koji ima drukčija svojstva;
3. odgovarati za sigurnost, redovitost, i kvalitetu pružanja javne usluge te čistoću na mjestu primopredaje otpada;
4. snositi sve troškove gospodarenja prikupljenim komunalnim otpadom osim troškova postupanja s reciklabilnim komunalnim otpadom koji se sastoji pretežito od otpadne ambalaže;
5. osigurati korisniku javne usluge spremnike za primopredaju komunalnog otpada
6. preuzeti sadržaj spremnika od korisnika usluge i to odvojeno miješani komunalni otpad , biootpad, reciklabilni komunalni otpad i glomazni otpad
7. osigurati provjeru da otpad sadržan u spremniku prilikom primopredaje odgovara vrsti otpada čija se primopredaja obavlja;
8. osigurati uvjete kojima se ostvaruje pojedinačno korištenje javne usluge, neovisno o broju korisnika koji koriste zajednički spremnik;
9. predati sakupljeni reciklabilni otpad osobi koju odredi Fond za zaštitu okoliša i energetsku učinkovitost (u daljnjem tekstu: Fond);
10. voditi evidenciju o preuzetoj količini otpada od pojedinog korisnika usluge u obračunskom razdoblju prema kriteriju količine otpada propisanog Odlukom, te na zahtjev korisnika javne usluge, omogućiti mu uvid u njegove podatke iz sadržaja Evidencije, u elektroničkom obliku, putem e-pošte ili mrežnog servisa.
11. na spremniku postaviti i održavati natpis s nazivom davatelja usluge, oznaku koja je u Evidenciji pridružena korisniku usluge i obračunskom mjestu i naziv vrste otpada za koju je spremnik namijenjen
12. korisniku usluge dostaviti Izjavu o načinu korištenja javne usluge
13. izraditi Cjenik javne usluge i objaviti ga na mrežnoj stranici
14. obračunati cijenu javne usluge na način propisan Zakonom, ovom Odlukom i Cjenikom;
15. na računu za javnu uslugu navesti sve elemente temeljem kojih je izvršen obračun cijene javne usluge, uključivo i porez na dodanu vrijednost određen sukladno posebnom propisu kojim se utvrđuje porez na dodanu vrijednost.

Članak 27.

Korisnik javne usluge dužan je**:**

1. koristiti javnu uslugu na području na kojem se nalazi nekretnina korisnika usluge na način da proizvedeni komunalni otpad predaje putem zaduženog spremnika
2. omogućiti davatelju usluge pristup spremniku na mjestu primopredaje otpada kad to mjesto nije na javnoj površini
3. postupati s otpadom na obračunskom mjestu korisnika usluge na način koji ne dovodi u opasnost ljudsko zdravlje i ne dovodi do rasipanja otpada oko spremnika i ne uzrokuje pojavu neugode drugoj osobi zbog mirisa otpada
4. odgovarati za postupanje s otpadom i spremnikom na obračunskom mjestu korisnika usluge, te kad više korisnika koristi zajednički spremnik zajedno s ostalim korisnicima usluge na istom obračunskom mjestu odgovarati za obveze nastale zajedničkim korištenjem spremnika
5. platiti davatelju usluge iznos cijene javne usluge za obračunsko mjesto i obračunsko razdoblje, osim za obračunsko mjesto na kojem je nekretnina koja se trajno ne koristi
6. predati opasni komunalni otpad u reciklažno dvorište ili mobilno reciklažno dvorište odnosno postupiti s istim u skladu s propisom kojim se uređuje gospodarenje posebnom kategorijom otpada, osim korisnika koji nije kućanstvo
7. predati odvojeno miješani komunalni otpad, reciklabilni komunalni otpad, opasni komunalni otpad i glomazni otpad
8. dostaviti davatelju usluge ispunjenu Izjavu o načinu korištenja javne usluge
9. omogućiti davatelju javne usluge označivanje spremnika odgovarajućim natpisom i oznakom.

***14. Kriteriji za umanjenje cijene javne usluge***

Članak 28.

Korisnicima kategorije kućanstava i kategorije koji nisu kućanstva, a koja uredno kompostiraju biootpad u vlastitom komposteru ili kompostištu cijena javne usluge umanjuje se za 10 %.

Ukoliko se u bilo kojem trenutku utvrdi da korisnik ne kompostira biootpad ili da je bacio biootpad koji se može kompostirati u spremnik za drugu vrstu komunalnog otpada, korisnik nema pravo na umanjenje cijene javne usluge.

***15. Odredbe o korištenju javne površine za prikupljanje otada i mjestima primopredaje otpada ako su različita od obračunskog mjesta***

Članak 29.

Spremnici za sakupljanje komunalnog otpada koji se prikuplja u okviru javne usluge u pravilu se ne postavljaju na javnim površinama.

U iznimnim situacijama, davatelj javne usluge prema potrebi spremnike za komunalni otpad može privremeno postavljati na javne površine uz suglasnost nadležnog tijela Grada Čazme, na način da tako postavljeni spremnici ne ograničavaju korištenje javne površine, osobito u smislu prometa pješaka i vozila, osiguravajući cjelovitu preglednosti raskrižja. Odgovornost za tako postavljeni spremnik snosi davatelj usluge.

Korištenje javne površine kao mjesta odlaganja i primopredaje otpada dozvoljava se korisnicima usluge iz višestambenih objekata kada zbog prostornih mogućnosti spremnike za odlaganje otpada nije moguće postaviti u ograđenom prostoru oko zgrade i smatra se obračunskim mjestom zgrade.

Korisnici usluge kategorije kućanstva koji pojedinačno koriste javnu uslugu primopredaju otpada u pravilu obavljaju na javnoj površini, na način da u dane odvoza otpada na javnu površinu ispred obračunskog mjesta postave odgovarajući spremnik s otpadom koji se u te dane odvozi.

***16. Odredbe o količini glomaznog otpada koji se preuzima u okviru javne usluge***

Članak 30.

Svaki korisnik ima pravo na najmanje 1 odvoz glomaznog otpada godišnje, a maksimalno do 4 m3 godišnje. U terminu sakupljanja glomaznog otpada na obračunskom mjestu korisnika može se predati i elektronički otpad, gume, tekstil (smeđa vreća) i staklo (zelena vreća).

Korisniku javne usluge kategorije kućanstvo omogućava se odvojena predaja glomaznog komunalnog otpada u reciklažnom dvorištu.

Za veće količine glomaznog otpada primjenjuje se Cjenik davatelja javne usluge.

***17. Odredbe o provedbi Ugovora koje se primjenjuju u slučaju nastupanja posebnih okolnosti uključujući elementarne nepogode, katastrofe i slično***

Članak 31.

U slučaju nastupanja posebnih okolnosti, elementarnih i prirodnih nepogoda ili druge više sile koja bi spriječila davatelja javne usluge u izvršenju javne usluge u okvirima opisanim ovom Odlukom u trajanju duljem od obračunskog razdoblja, ugovorne obveze se ne primjenjuju za vrijeme trajanja posebnih okolnosti.

U slučaju trajanja posebnih okolnosti kraćem od obračunskog razdoblja ugovorne obveze ostaju na snazi, a davatelj javne usluge dužan je, čim okolnosti dozvole, izvršiti javnu uslugu u cijelosti, uključujući i odvoz onih količina otpada koje je propustio odvesti za vrijeme trajanja posebnih okolnosti. Odredbe Ugovora koje se odnose na ugovornu kaznu u takvom slučaju se ne primjenjuju, dok se ne normalizira stanje u sustavu.

***III. PRIJELAZNE I ZAVRŠNE ODREDBE***

Članak 32.

Na sva pitanja koja nisu uređena ovom Odlukom, a odnose se na gospodarenje otpadom na području Grada Čazme, neposredno se primjenjuju odredbe Zakona o gospodarenju otpadom.

Članak 33.

Nadzor nad provedbom ove Odluke reguliran je Odlukom o komunalnom redu ako Zakonom nije drugačije određeno.

Članak 34.

Cjenik iz članka 14. ove Odluke davatelj usluge donijeti će u roku tri mjeseca od dana donošenja ove Odluke.

Do donošenja Cjenika iz prethodnog stavka ovog članka primjenjuje se važeći cjenik davatelja usluge.

Davatelj usluge uskladiti će način pružanja javne usluge s odredbama ove Odluke u roku tri mjeseca od dana donošenja ove Odluke.

Članak 35.

Danom primjene ove Odluke prestaje važiti Odluka o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Grada Čazme (''Službeni vjesnik“ Grada Čazme 7/18, 81/19 i 19/20).

Članak 36.

Ova Odluka stupa na snagu osmog dana od dana objave u Službenom vjesniku Grada Čazme.

**Predsjednik Gradskog vijeća**

**Branko Novković, mag.med.techn**.

KLASA: 351-02/21-01/01

URBROJ: 2103-2-01/01-22-